Fimta vetrarkappingin av átta, var í dag niðri í Hoydølum. 70 rennarar høvdu meldað til og komu á mál í øllum góðum. Tað sermerkta við hesari renningini er, at bert nakrir fáir metrar av asfalti er undir fótunum og tað er tá runnið verður úr viðarlundini yvir á fløtuna. Og fyri at tað skal verða ordilig lendisrenning, tá píkaskógvarnir og aðrir sonevndir trail skógvar eru tiknir fram, er teppi lagt á asfalti, fyri ikki at oyðileggja píkarnar. Lat meg byrja við við tí, sum yvirskriftin sigur! Hergerð tók okkum øll á bóli! Vit, sum fylgja væl við renning, hava sæð at hon hevur tikið seg nógv fram, men fá høvdu væntað at hon skuldi gerast nummar tvey í kappingini í dag. Hon rann so sera væl og kom flúgvandi um málstrikuna. Samstundis vann hon gull í veteranbólkinum, har Rigmor hevur verið nokk so trygg tær seinastu ferðirnar, so Hergerð er føroyameistari í Lendisrenning fyri veterankvinnur. Eisini hjá veteran og superveteran monnum og superveteran kvinnum høvdu vit føroyameistararnar, Regin Zachariasen, Martin Gravesen og Sunneva Olsen. Hans Erland Thomsen sveik heldur ikki og vann gull í dreingjabólkinum. Men fyrst av øllum um málstrikuna, vóru tey bæði úr Treystinum, Jan Elmar Sørensen og Rebekka Fuglø. Teirra sigrar vóru ongantíð í vanda, so stórur var munurin aftur til nummar tvey. Tey runnu sera væl. Kappingin gekk væl. Fløtan er vát og hevur tað regnað áðrenn, er tað serliga vátt, tí man søkkur longur og longur niður, fyri hvørt umfar. Skjótt er at glíða ella at missa skógvin og tað hendi eisini í dag hjá einum rennara. Tíbetur var turt meginpartin av kappingini og ikki fyrr enn móti endanum, var eitt æl. Tí var tað gott at vit høvdu lænt studentaskúlan, til brúsubað og drekkamunn. Í dag vóru ikki bara teir“ vanligu” rennararnir við. Manningin á Drekanum Reyða hevði øðrvísi venjing í gjár og í dag og ein partur av hesum var at renna við í lendisrenningini. Fleiri onnur runnu við fyri fyrstu ferð og sjálvt um hetta er ein strævin túrur, vóru tey glað at tey høvdu bjóðað sær sjálvum av. Heiðursmerkjahandanin fór fram í lærarastovuni, meðan vit nutu ein góðan drekkamunn við vaflum afturvið, sum Bragdarkvinnur høvdu bakað og aðrar serveraðu. Tað er altíð ein hugnalig løta, har prátið gongur so lystiliga. Einar tveir tímar aftaná kappingarbyrjan var læst og liðugt, og alt var ruddað. Einki tiltak hevði gingið so væl, uttan allar eldsálirnar vit hava í felagnum og tit skulu hava eina hjartans tøkk fyri alla hjálpina í dag. Áðrenn, ímeðan og aftaná. Næsta kappingin verður á Fossánesi tann 4. mars og Treysti skipar fyri. Niðanfyri eru dagsins úrslit: Úrslit frá F. M. Lendisrenning í Hoydølum 4. februar 2017